О Б Р А З Л О Ж Е Њ Е

I. УСТАВНИ ОСНОВ

Уставни основ за доношење овог закона садржан је у одредби члана 93. став 1. Устава Републике Србије, којом је прописано да Република Србија, аутономне покрајине и јединице локалне самоуправе могу да се задужују, као и члана 97. тачка 15. Устава Републике Србије, према којој Република Србија уређује и обезбеђује финансирање остваривања права и дужности Републике Србије, утврђених Уставом и законом. Истовремено члан 9. Закона о јавном дугу („Службени гласник РС”, бр. 61/05, 107/09, 78/11, 68/15,95/18, 91/19 и 149/20) прописује да се Република Србија може задужити за финансирање инвестиционих и програмских пројеката које ће омогућити унапређење, ефикасност и ефективност привреде и економског развоја Републике Србије, под условом да се финансирање врши на рок дужи од једне године.

II. РАЗЛОЗИ ЗА ДОНОШЕЊЕ ЗАКОНА

Влада је Закључком 05 Број: 35-11099/2021-3 од 11. маја 2022. године Пројекат Изградње линијске инфраструктуре за потребе развоја нове области у оквиру изградње Националног фудбалског стадиона са пратећим садржајима на територији градске општине Сурчин у Београду, прогласила пројектом од посебног значаја.

Узимајући у обзир успешну досадашњу сарадњу са компанијом Power Construction Corporation of China Ltd, Влада Републике Србије је делујући преко Министарства финансија 27. априла 2023. године потписала Споразум о сарадњи у вези са реализацијом и финансирањем припремних пројектантских радова за Пројекат Изградње линијске инфраструктуре за потребе развоја нове области у оквиру изградње Националног фудбалског стадиона са пратећим садржајима на територији градске општине Сурчин у Београду.

Изградња линијске инфраструктуре обухвата саобраћајне површине, путне објекте, мостовске конструкције, хидротехничку инфраструктуру, енергетску инфраструктуру, телекомуникациону инфраструктуру, гасне и термотехничке инсталације, инсталације и уређаје за ПП заштиту, партерно уређење и озелењавање, као и остале непоменуте инсталације и уређаје.

Законом о буџету Републике Србије за 2023. годину („Службени гласник РС”, бр. 138/22 и 75/23) у члану 3. одобрено је задуживање за Пројекат Изградњe линијске инфраструктуре за потребе развоја нове области у оквиру изградње Националног фудбалског стадиона са пратећим садржајима на територији градске општине Сурчин у Београду (у даљем тексту: Пројекат) у износу до 190 милиона евра. Као подршка већој употреби динара и смањењу девизног ризика у домаћем финансијском систему, стране су договориле да предметно задуживање буде у динарима.

Закључење овог уговора је потребно ради реализације Пројкта Изградња линијске инфраструктуре за потребе развоја нове области у оквиру изградње Националног фудбалског стадиона са пратећим садржајима на територији градске општине Сурчин у Београду.

Размена коментара, сугестија и прецизирање појединих одредби уговора о дугорочном инвестиционом кредиту вршени су путем састанака, као и електронским путем, што је резултирало у потпуности усаглашеним текстом уговора о дугорочном инвестиционом кредиту, који је предмет овог закона и чије закључивање предстоји.

Нацртом уговора о дугорочном инвестиционом кредиту за потребе финансирања Пројекта Изградња линијске инфраструктуре за потребе развоја нове области у оквиру изградње Националног фудбалског стадиона са пратећим садржајима на територији градске општине Сурчин у Београду, између Републике Србије и Банке, предложени су следећи финансијски услови:

- Директно задужење Републике Србије: 11.200.000.000 динара;

- шестомесечна отплата зајма;

- рок доспећа: девет година, укључујући период почека од две годинe, уз отплату главнице у 14 једнаких рата;

- накнада за обраду захтева и реализацију кредита: 0,30% на укупан износ зајма и плаћа се једнократно;

- накнада за неискоришћена средства 0,30% на годишњем нивоу;

- каматна стопа: шестомесечни БЕЛИБОР + фиксна маржа од 3,30% годишње;

- рок расположивости зајма: 18 месеци рачунајући од датума ступања на снагу уговора, а рок расположивости може бити експлицитно продужен од стране Банке, у писменој форми на основу претходног достављеног писменог захтева.

- предвиђена могућност превремене отплате зајма, уколико се процени да је то повољније са становишта управљања јавним дугом, уз плаћање свих доспелих обавеза по основу камате и других трошкова банке. Накнада за превремену отплату износи 1,50% од износа Кредита који се превремено отплаћује.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се задуживање Републике Србије код UniCredit Bank Srbija a.d. Beograd за потребе финансирања Пројекта Изградње линијске инфраструктуре за потребе развоја нове области у оквиру изградње Националног фудбалског стадиона са пратећим садржајима на територији градске општине Сурчин у Београду.

Одредбом члана 2. овог закона дефинишу се услови задуживања на основу Уговора о дугорочном инвестиционом кредиту БР. РЛ 0417/23, између Републике Србије и UniCredit Bank Srbija a.d. Beograd, који је потписан у Београду 5. септембра 2023. године.

Одредбом члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.